જયશ્રીગીરીના પ્રકરણની સાથે ગિરનાર પર્વત પર આવેલી દત્તાત્રેય ટુંકનો વિવાદ પણ ફરી એક વાર ચર્ચામાં આવ્યો છે. ખુદ જયશ્રીગીરીએ જૈન સમાજના આગેવાનો પર તેમને ફસાવવાનો આક્ષેપ કર્યો હતો. સાધુ સમાજના આગેવાન અને અંબાજી મંદિરના મહંત તનસુખગીરી બાપુ કહે છે કે, આ વિવાદનો હવે કોઈ અર્થ નથી, કારણ કે તેનો ચુકાદો ૧૯૩૧માં આવી ગયો હતો. પર્વત પર આવેલી દતાત્રેય ટુંક પર જે પગલાં છે તે કેટલાક જૈન લોકો એમ માને છે કે તે નેમિનાથ ભગવાનનાં ચરણો છે જ્યારે સાધુ સમાજ જ નહીં સમગ્ર હિન્દુ સમાજ એમ માને છે કે એ દત્તાત્રેય ભગવાનનાં પગલાં છે. ૧૯ર૮માં આ મામલો કોર્ટમાં ગયો હતો અને ૧૯૩૧માં કોર્ટે એવું તારણ આપ્યું હતું કે ગિરનાર પર્વત પરની એ ટુંક પર દત્તાત્રેય ભગવાનનાં પગલાં છે. કોર્ટના આ તારણ બાદ અમે માનીએ છીએ કે વિવાદ પરપૂર્ણવિરામ મુકાઈ ગયું છે.